《琼花行》
宋代·楼鎌

琼花未信无双无，特与翔鹤游江都。
炷香展敬下古殿，相羊盘礴亭南隅。
我欲歌之词，我欲声之诗。
龙蛇满四壁，妍丑纷淋漓。
一笑讯花花不语，斯须花以臆对之。
自从天上来蕃厘，墨卿楚客知心谁。
本来有是自三异，惠肃一辩公宠贲。
厥今太守有父风，两句写出无双意。
直教弹压千万春，香不随风潜堕地。
我闻此语警且喜，不孤迢递来千里。
花兮报称为如何，年年三月花开多。

作者简介：楼镰，曾在扬州和郑损《琼花》诗。